ಸೂಪರ್ ಸ್ಟಾರ್ ಅಣ್ಣಾತೆ ಸಿನಿಮಾ ನಿಂತು ಹೋಯ್ತಾ..? ಸೂಪರ್ ಸ್ಟಾರ್ ರಜಿನಿಕಾಂತ್ ಸಿನಿಮಾ ಅರ್ಧಕ್ಕೆ ನಿಂತು ಹೋಯ್ತಾ? ತಲೈವಾ ಸಿನಿಮಾಗೆ ಪಡೆದಿದ್ದ ಸಂಭಾವನೆ ವಾಪಸ್ ಕೊಟ್ರಾ? ಅರೇ, ಅದ್ಯಾವ್ ಸಿನಿಮಾ? ಏನಿದು ಹೊಸ ಕಥೆ ಅಂದ್ರಾ?. ಸೂಪರ್ ಸ್ಟಾರ್ ರಜಿನಿಕಾಂತ್ ಅಭಿನಯದ 168ನೇ ಸಿನಿಮಾ ಅಣ್ಣಾತೆ. ವೇದಾಳಂ, ವಿಶ್ವಾಸಂ ರೀತಿಯ ಬ್ಲಾಕ್ ಬಸ್ಟರ್ ಸಿನಿಮಾಗಳನ್ನ ಕೊಟ್ಟ ಶಿವ ಈ ಚಿತ್ರಕ್ಕೆ ಆಯಕ್ಷನ್ ಕಟ್ ಹೇಳುತ್ತಿದ್ದಾರೆ. ಮೀನಾ, ನಯನತಾರಾ, ಖುಷ್ಬು, ಕೀರ್ತಿ ಸುರೇಶ್, ಪ್ರಕಾಶ್ ರೈ ರೀತಿಯ ಘಟಾನುಘಟಿ ಕಲಾವಿದರು ಈ ಸಿನಿಮಾದಲ್ಲಿದ್ದಾರೆ. ಕೊರೊನಾ ಮತ್ತು ಲಾಕ್ಡೌನ್ ಪರಿಣಾಮವಾಗಿ ಈ ಸಿನಿಮಾ ನಿಂತೇ ಹೋಯ್ತು ಅಂಯ ಸುದ್ದಿಯಾಗಿತ್ತು. ರಜಿನಿಕಾಂತ್ ನಿರ್ಮಾಪಕರಿಗೆ ಸಂಭಾವನೆ ವಾಪಸ್ ಕೊಟ್ಟುಬಿಟ್ಟಿದ್ದಾರೆ ಅನ್ನಲಾಗಿತ್ತು. ಕೊರೊನಾ ಸಂಕಷ್ಟದ ಸಮಯದಲ್ಲಿ ಇಂತಹ ಸುದ್ದಿಗಳನ್ನ ಎಂಥಹವರು ನಂಬಿ ಬಿಡ್ತಾರೆ. ಅಣ್ಣಾತೆ ಸಿನಿಮಾ ನಿಂತು ಹೋಯ್ತಾ ಅಂತ ಅಭಿಮಾನಿಗಳು ತಲೆಕೆಡಿಸಿಕೊಂಡಿದ್ದರು. ಒಂದ್ಕಡೆ ರಾಜಕೀಯರಂಗಕ್ಕೆ ಹೋಗೋಕ್ಕೆ ಮನಸು ಮಾಡಿರುವ ತಲೈವಾ ನಿಜಕ್ಕೂ ಅಣ್ಣಾತೆ ಸಿನಿಮಾದಿಂದ ಹೊರಬಂದ್ರಾ ಅನ್ನೋ ಗೊಂದಲ ಶುರುವಾಗಿತ್ತು. ಕೊನೆಗೆ ಸನ್ ಪಿಕ್ಚರ್ಸ್ ಬ್ಯಾನರ್ ಎಲ್ಲಾ ಗಾಳಿಸುದ್ದಿಗಳಿಗೂ ತೆರೆ ಎಳೆದಿದೆ. ಬಹುಕೋಟಿ ವೆಚ್ಚದಲ್ಲಿ ಸನ್ ಪಿಕ್ಚರ್ಸ್ ಸಂಸ್ಥೆ ಅಣ್ಣಾತೆ ಚಿತ್ರವನ್ನ ನಿರ್ಮಾಣ ಮಾಡುತ್ತಿದೆ. ರಾಮಾಜಿ ಫಿಲ್ಮ್ ಸಿಟಿಯಲ್ಲಿ ಸೆಟ್ ಹಾಕಿ ಚಿತ್ರೀಕರಣ ನಡೆಸೋಕ್ಕೆ ಪ್ಲಾನ್ ಮಾಡಲಾಗಿತ್ತು. ಆದರೆ, ಕೊರೊನಾ ಹಾವಳಿಯಿಂದ ಶೂಟಿಂಗ್ನ ಚೆನ್ನೈಗೆ ಸ್ಥಳಾಂತರಿಸಲಾಗಿದೆ. ತಮಿಳುನಾಡಿನಲ್ಲಿ ಕೊರೊನಾ ಹಾವಳಿ ಹೆಚ್ಚಾಗಿದ್ದು, ಸಿನಿಮಾ ಚಿತ್ರೀಕರಣಕ್ಕೆ ಅನುಮತಿ ಸಿಕ್ಕಿಲ್ಲ. ಮತ್ತೊಂದ್ಕೆಡೆ ಕೊರೊನಾ ಅಟ್ಟಹಾಸ ನಡುವೆ ಶೂಟಿಂಗ್ ಬೇಡ ಅಂತ ಸ್ವತಃ ರಜಿನಿಕಾಂತ್ ಹೇಳಿದ್ದು, ಯಾವಾಗ ಅಣ್ಣಾತೆ ಸೆಟ್ಗೆ ಬರ್ತಾರೋ ಗೊತ್ತಿಲ್ಲ. ದರ್ಬಾರ್ ನಂತರ ರಜಿನಿಕಾಂತ್ ಅಣ್ಣಾತೆ ಸಿನಿಮಾದಲ್ಲಿ ಬಣ್ಣ ಹಚ್ಚಿದ್ದಾರೆ. ಟೈಟಲ್ನಿಂದ್ಲೇ ಸಿನಿಮಾ ಕುತೂಲ ಕೆರಳಿಸಿದ್ದು, ರಜಿನಿಕಾಂತ್ ಅಭಿಮಾನಿಗಳ ರಂಜಿಸಲು ಹೊಸ ಅವತಾರ ತಾಳಿದ್ದಾರೆ. ಕೊರೊನಾ ಸಂಕಷ್ಟ ಯಾವಾಗ ಮುಗಿಯುತ್ತೋ, ಶೂಟಿಂಗ್ ಯಾವಾಗ ಶುರುವಾಗುತ್ತೋ ಸಿನಿಮಾ ಯಾವಾಗ ತೆರೆಗೆ ಬರುತ್ತೋ ಕಾದು ನೋಡಬೇಕು.